CELEX: 32008D0088
Language: sl
Date: 2008-01-28 00:00:00
Title: 2008/88/ES: Odločba Komisije z dne 28. januarja 2008 o spremembi Odločbe 2005/59/ES glede območij na Slovaškem, kjer je treba izvajati načrte za izkoreninjenje klasične prašičje kuge pri divjih prašičih in cepljenje divjih prašičev proti klasični prašičji kugi v izrednih okoliščinah (notificirano pod dokumentarno številko C(2008) 319)

1.2.2008   
            
            
               SL
            
            
               Uradni list Evropske unije
            
            
               L 28/34
            
         
      ODLOČBA KOMISIJE
   
   z dne 28. januarja 2008
   o spremembi Odločbe 2005/59/ES glede območij na Slovaškem, kjer je treba izvajati načrte za izkoreninjenje klasične prašičje kuge pri divjih prašičih in cepljenje divjih prašičev proti klasični prašičji kugi v izrednih okoliščinah
   (notificirano pod dokumentarno številko C(2008) 319)
   (Besedilo v slovaškem jeziku je edino verodostojno)
   (2008/88/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Direktive Sveta 2001/89/ES z dne 23. oktobra 2001 o ukrepih Skupnosti za nadzor nad klasično prašičjo kugo (1) in zlasti člena 16(1) in člena 20(2) Direktive,
   ob upoštevanju naslednjega:
   
               (1)
            
            
               Odločba Komisije 2005/59/ES z dne 26. januarja 2005 o odobritvi načrtov za izkoreninjenje klasične prašičje kuge pri divjih prašičih in o cepljenju divjih prašičev v izrednih okoliščinah na Slovaškem (2) je bila sprejeta kot eden od številnih ukrepov za boj proti klasični prašičji kugi.
            
         
               (2)
            
            
               Slovaška je obvestila Komisijo, da je klasična prašičja kuga pri divjih prašičih uspešno izkoreninjena na ozemljih Okrožnih veterinarskih in živilskih uprav (DVFA) Trenčín (okrožji Trenčín in Bánovce nad Bebravou), Prievidza (okrožji Prievidza in Partizánske) in Púchov (okrožje Ilava). Zato se odobreni načrti za izkoreninjenje klasične prašičje kuge pri divjih prašičih in cepljenje teh prašičev v izrednih okoliščinah proti tej bolezni na navedenih območjih ne bi smeli več uporabljati.
            
         
               (3)
            
            
               Slovaška je Komisijo obvestila tudi o nedavnem izbruhu klasične prašičje kuge pri divjih prašičih in prisotnosti te bolezni v okrožjih Nové Zámky. Glede na razpoložljive epidemiološke podatke je treba ukrepe načrta za izkoreninjenje klasične prašičje kuge pri divjih prašičih razširiti, da bodo vključevali dele okrožij Nové Zámky, Komárno in Levice.
            
         
               (4)
            
            
               Zaradi preglednosti zakonodaje Skupnosti je treba območja, ki jih zajemajo navedeni načrti in so navedena v Prilogi k Odločbi 2005/59/ES, nadomestiti z besedilom iz Priloge k tej odločbi.
            
         
               (5)
            
            
               Odločbo 2005/59/ES je zato treba ustrezno spremeniti.
            
         
               (6)
            
            
               Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJO ODLOČBO:
   Člen 1
   Priloga k Odločbi 2005/59/ES se nadomesti z besedilom iz Priloge k tej odločbi.
   Člen 2
   Ta odločba je naslovljena na Slovaško republiko.
   
      V Bruslju, 28. januarja 2008
      
         
            Za Komisijo
         
         Markos KYPRIANOU
         
         
            Član Komisije
         
      
   
   
      (1)  UL L 316, 1.12.2001, str. 5. Direktiva, kakor je bila nazadnje spremenjena z Odločbo Komisije 2007/729/ES (UL L 294, 13.11.2007, str. 26).
   
      (2)  UL L 24, 27.1.2005, str. 46. Odločba, kakor je bila nazadnje spremenjena z Odločbo 2006/20/ES (UL L 15, 20.1.2006, str. 48).
   
      PRILOGA
      
         
            „PRILOGA
            1.   Območja, kjer je treba izvajati načrt izkoreninjenja klasične prašičje kuge pri divjih prašičih:
            Ozemlje Okrožnih veterinarskih in živilskih uprav (DVFA) Žiar nad Hronom (okrožja Žiar nad Hronom, Žarnovica in Banská Štiavnica), Zvolen (okrožja Zvolen, Krupina in Detva), Lučenec (okrožji Lučenec in Poltár), Veľký Krtíš (okrožje Veľký Krtíš), Komárno (zajema ozemlje vzhodno od avtoceste 64, severno od meje z Madžarsko in zahodno od okrožja Nové Zámky), Nové Zámky (zajema ozemlje vzhodno od okrožja Komárno in vzhodno od avtoceste 64, južno od avtoceste 75 in severno od meje z Madžarsko) ter Levice (zajema ozemlje vzhodno od okrožja Nové Zámky in vzhodno od avtoceste 66 (E77), južno od avtoceste 75, severno od meje z Madžarsko in zahodno od okrožja Veľký Krtíš).
            2.   Območja, kjer je treba izvajati načrt cepljenja divjih prašičev v izrednih okoliščinah proti klasični prašičji kugi:
            Ozemlje Okrožnih veterinarskih in živilskih uprav (DVFA) Žiar nad Hronom (okrožja Žiar nad Hronom, Žarnovica in Banská Štiavnica), Zvolen (okrožja Zvolen, Detva in Krupina), Lučenec (okrožji Lučenec in Poltár), Veľký Krtíš (okrožje Veľký Krtíš).“